Η **Annabelle: Creation** είναι αμερικάνικη μεταφυσική ταινία τρόμου του 2017, σε σκηνοθεσία του Ντέιβιντ Φ. Σάντμπεργκ, σενάριο του Γκάρι Ντάουμπερμαν και παραγωγής των Πήτερ Σάφραν και Τζέιμς Γουάν. Αποτελεί πρίκουελ της ταινίας *Annabelle* (2014). Στην ταινία πρωταγωνιστούν οι Στέφανι Σίγκμαν, Τάλιθα Μπέιτμαν, Άντονι ΛαΠάλια και Μιράντα Όττο.

Τον Οκτώβριο του 2015 επιβεβαιώθηκε ότι αναπτύσσεται μια ταινία Annabelle. Αργότερα αποκαλύφθηκε ότι η ταινία θα αποτελούσε πρίκουελ και όχι σίκουελ. Ο Ντέιβιντ Φ. Σάντμπεργκ αντικατέστησε τον Λεονέτι ως σκηνοθέτη, ενώ ο Ντάουμπερμαν επιστρέφει για να γράψει το σενάριο και ο Σάφραν και Γουάν επιστρέφουν για τη παραγωγή. Η μαγνητοσκόπηση ξεκίνησε στις 27 Ιουνίου 2016 στο Λος Άντζελες της Καλιφόρνια και ολοκληρώθηκε στις 15 Αυγούστου 2016.

Η **Annabelle: Creation** κυκλοφόρησε στο Φεστιβάλ Κινηματογράφου του Λος Άντζελες στις 19 Ιουνίου 2017 και κυκλοφόρησε θεατρικά στις Ηνωμένες Πολιτείες στις 11 Αυγούστου 2017. Η ταινία κέρδισε πάνω από 306 εκατομμύρια δολάρια σε όλο τον κόσμο και έλαβε γενικά θετικές κριτικές από κριτικούς που επαινούν την ατμόσφαιρα της ταινίας, θεωρώντας την ως βελτιωμένη σε σχέση με την προηγούμενη ταινία.  Ένα σίκουελ, η Annabelle Comes Home, κυκλοφόρησε στις 26 Ιουνίου 2019.

Πλοκή
-----

Το 1943, ο κουκλοποιός Σάμιουελ Μούλινς και η σύζυγός του, Έσθερ, θλίβονται από την απώλεια της επτάχρονης κόρης τους Άναμπελ, η οποία σκοτώνεται ακαριαία σε ένα αυτοκινητιστικό δυστύχημα.

Δώδεκα χρόνια αργότερα, το 1955, οι Μούλινς ανοίγουν το σπίτι τους για να φιλοξενήσουν την αδελφή Σάρλοτ και έξι κορίτσια που έμειναν άστεγα από το κλείσιμο του ορφανοτροφείου τους. Παρά το γεγονός ότι ο Σάμιουελ είχε πει να μην εισέλθει κανείς στην κλειστή κρεβατοκάμαρα της Άναμπελ, η Τζάνις, ένα νεαρό ορφανό με αναπηρία από την πολιομυελίτιδα, ανακαλύπτει ένα σημείωμα που γράφει "Βρες με" και μπαίνει στο δωμάτιο, το οποίο έχει μυστηριωδώς ξεκλειδωθεί. Βρίσκει ένα κλειδί για την ντουλάπα της Άναμπελ και την ανοίγει, όπου βλέπει μια παράξενη κούκλα πορσελάνης. Αυτό το γεγονός, απελευθερώνει άθελα της έναν ισχυρό δαίμονα που τρομοκρατεί τα κορίτσια.

Μια νύχτα, ο δαίμονας, παίρνοντας την μορφή της μικρής Άναμπελ, εμφανίζεται μπροστά στη Τζάνις, λέγοντας ότι θέλει να πάρει την ψυχή της. Παρόλο που η Τζάνις επιχειρεί να ξεφύγει από τις σκάλες, ο δαίμονας την τραυματίζει, με αποτέλεσμα να καθηλωθεί σε αναπηρικό καροτσάκι. Η καλύτερη φίλη της Τζάνις, Λίντα, βασανίζεται από τον δαίμονα. Ένα πρωί, ο δαίμονας, που παρουσιάζετε στην Τζάνις με την μορφή της αδελφής Σάρλοτ, την οδηγεί βίαια στον αχυρώνα, οπού καταφέρνει να μπει μέσα της και να πάρει τον έλεγχο του μυαλού και του σώματος της. Η Λίντα παρατηρεί αλλαγές στη συμπεριφορά της Τζάνις, και λέει στον Σάμιουελ ότι η Τζάνις είχε μπει στο δωμάτιο της Άναμπελ και είχε βρει την κούκλα. Η Τζάνις, που μπορεί μυστηριωδώς τώρα να περπατήσει, σκοτώνει βίαια τον Σάμιουελ, έπειτα από αυτό το γεγονός.

Η Λίντα παίρνει τη κούκλα της Τζάνις και την ρίχνει στο πηγάδι, όμως η κούκλα εμφανίζεται ξανά στο σπίτι. Η αδελφή Σάρλοτ μιλάει με την παραμορφωμένη Έσθερ, και την ρωτάει για την κούκλα. Η Έσθερ εξηγεί ότι μετά το θάνατο της Άναμπελ, οι Μούλινς υποσχέθηκαν την πίστη τους σε οποιαδήποτε δύναμη θα τους επέτρεπε να ξανά αντικρίσουν την αγαπημένη τους κόρη. Μια άγνωστη οντότητα απάντησε στην προσευχή τους και αν και έβλεπαν για λίγο το πνεύμα της Άναμπελ, η οντότητα τους έπεισε να μεταφερθεί μέσα στην κούκλα. Οι Μούλινς συμφώνησαν, αλλά γρήγορα συνειδητοποίησαν ότι είχαν προσελκύσει έναν δαίμονα που αναζητούσε μία ανθρώπινη ψυχή. Μια νύχτα, η Εσθερ είδε το πνεύμα της Άναμπελ να μεταμορφώνεται στον δαίμονα, ο οποίος στη συνέχεια της έβγαλε το μάτι. Με την βοήθεια της εκκλησίας, οι Μούλινς κλείδωσαν την κούκλα μέσα στην παλιά ντουλάπα της Άναμπελ. Η Έσθερ και ο Σάμιουελ άνοιξαν το σπίτι τους ως καταφύγιο για τα κορίτσια, ώστε να μετανοήσουν για τις πράξεις τους, αλλά αυτό έδωσε την ευκαιρία στον δαίμονα να αναζητήσει για ακόμη μία φορά μία ανθρώπινη ψυχή.

Ο δαίμονας δολοφονεί την Έσθερ και επιτίθεται στην αδελφή Σάρλοτ. Τα ορφανά εγκαταλείπουν το σπίτι, αλλά η Λίντα είναι παγιδευμένη και κρύβεται στο δωμάτιο της Άναμπελ, καθώς στο σώμα της Τζάνις κατοικεί ο δαίμονας που προσπαθεί να την μαχαιρώσει. Η αδερφή Σάρλοτ κλειδώνει τη Τζάνις και την κούκλα μέσα στην ντουλάπα, και το σπίτι καταστρέφεται. Την επόμενη μέρα, η αστυνομία φτάνει να ψάξει στο σπίτι, αλλά βρίσκει στην ντουλάπα μονάχα την κούκλα. Η αδελφή Σάρλοτ, η Λίντα και τα ορφανά μεταφέρονται σε ένα καινούριο καταφύγιο, ενώ η Τζάνις διαφεύγει από μια τρύπα στον τοίχο και μετακομίζει σε ένα ορφανοτροφείο στη Σάντα Μόνικα. Ακόμη απομονώνεται και αποκαλεί τον εαυτό της, Άναμπελ. Η οικογένεια Χίγκινς σύντομα την υιοθετεί.

Δώδεκα χρόνια αργότερα, το 1967, η ενήλικη Άναμπελ-Τζάνις, γίνεται μέλος μία σατανικής αίρεσης και, μαζί με τον φίλο της, σκοτώνει τους θετούς γονείς της (η αρχή της πρώτης ταινίας Annabelle).

Καστ
----

Η Τάλιθα Μπείτμαν και η Λούλου Ουίλσον συζητούν για την ταινία Annabelle: Creation το 2017
* Στέφανι Σίγκμαν ως Αδελφή Σάρλοτ
* Τάλιθα Μπέιτμαν ως Τζάνις
* Τρι Ο'τουλ ως ενήλικη Άναμπελ/Τζάνις Χίγκινς
* Λούλου Ουίλσον ως Λίντα
* Άντονι ΛαΠάλια ως Σάμιουελ Μούλινς
* Μιράντα Όττο ως Έσθερ Μούλινς
* Αλίσια Βέλα-Μπέιλι ως Δαιμονισμένη Έσθερ Μούλινς
* Γκρέις Φούλτον ως Κάρολ
* Φιλίπα Κούλθαρντ ως Νάνσι
* Σαμάρα Λι ως Μικρή Άναμπελ Μούλινς
* Τάιλερ Μπάκ ως Κέιτ
* Λου Λου Σαφράν ως Τίρνι
* Μαρκ Μπράμχαλλ ως Πατέρας Μάσεϊ
* Τζόζεφ Μπιζάρα ως Δαίμονας Άναμπελ
* Φρεντ Τάτασορ ως Φωνή του Δαίμονα Άναμπελ

Παραγωγή
--------

### Ανάπτυξη

Τον Οκτώβριο του 2015, επιβεβαιώθηκε ότι το πρίκουελ της Annabelle ήταν σε εξέλιξη.  Ο Ντέιβιντ Φ. Σάντμπεργκ, αντικατέστησε τον Τζον Λεονέτι ως διευθυντή του πρίκουελ τον Μάρτιο του 2016.  Ο Ντέιβιντ Φ. Σάντμπεργκ δεν ήθελε να σκηνοθετήσει το πρίκουελ, λόγω των αρνητικών κριτικών που είχε συλλέξει η πρώτη ταινία Annabelle, αλλά αφότου διάβασε το σενάριο συμφώνησε να αναλάβει την σκηνοθεσία. Λόγω του ότι η Annabelle: Creation αποτελεί μία αυτόνομη ταινία, σκέφτηκε ότι θα έχει ελευθερία κινήσεων. Το γεγονός επίσης ότι αποτελούσε ένα πρίκουελ, τον προσέλκυσε ακόμη περισσότερο. Ο σεναριογράφος της πρώτης ταινίας, Γκάρυ Νταυμπερμαν, επέστρεψε για να γράψει το σενάριο, με τους Πίτερ Σάφραν και Τζέιμς Γουάν να επιστρέφουν στην παραγωγή. Τον Μάρτιο του 2017, ο Σάντμπεργκ αποκάλυψε ότι η ταινία θα αποτελούσε πρίκουελ για την αρχική ταινία Annabelle, με τίτλο Annabelle: Creation. 

Ο Σάντμπεργκ εμπνεύστηκε από το πρώτο Κάλεσμα. Αποφάσισε ότι θα θελήσει να επιδείξει ένταση και αγωνία, αντί τρομακτικά jumpscares. Σε αντίθεση με την πρώτη του ταινία, Lights Out, στην οποία επεξεργάστηκε σχολαστικά κάθε σκηνή, ο Σάντμπεργκ είχε μια διαφορετική προσέγγιση για αυτήν την ταινία, λέγοντας ότι "θα εστιάσει στην ένταση της στιγμής". Έτσι δεν σχεδίαζε πλάνα ή διαγράμματα, υποστήριζε ότι "θα δούμε προς τα που θα μας οδηγεί μόνη της η ιστορία".

Ο Σάντμπεργκ μαλάκωσε μερικά από τα χαρακτηριστικά της Άναμπελ για να την κάνει πιο πιστευτή ως παιχνίδι, κάνοντας πιο γεμάτα τα μάγουλα της και διορθώνοντας το υπερβολικό της χαμόγελο. 

### Κάστινγκ

Η Στέφανι Σίγκμαν και ο Ντέιβιντ Φ. Σάντμπεργκ συζητούν για την ταινία Annabelle: Creation το 2017
Τον Ιούνιο του 2016, η Τάλιθα Μπέιτμαν, η Μίραντα Ότο και η Στέφανι Σίγκμαν έλαβαν τους ρόλους τους στην ταινία. Η Μπέιτμαν και οι υποστηρικτικοί ηθοποιοί Λούλου Ουίλσον και Σαμάρα Λι είχαν δει όλοι τον Εξορκιστή και η Σαμάρα πήρε το όνομά της από την Σαμάρα Μόργκαν από το The Ring, οπότε καμία από αυτές δεν ένιωσε κάποιο αρνητικό συναίσθημα παίζοντας σε μία ταινία τρόμου. Είπαν ότι δεν αισθάνονταν ένταση ή φόβο σε όλη την διάρκεια της παραγωγής και το μόνο πρόβλημα στο να συνεργαστούν ήταν περιορισμοί όσον αφορά το ότι δεν μπορούν να δουλέψουν μετά τα μεσάνυχτα και να εργάζονται υπερωρίες. Η Μπέιτμαν ήταν μια από τις ηθοποιούς που ο Τζέιμς Γουάν είχε εξετάσει για το ρόλο της Τζάνετ στο Κάλεσμα 2. Ωστόσο, τον ρόλο τελικά πήρε η Μάντισον Γουλφ. Δεδομένου ότι το σενάριο απαιτούσε μια ομάδα παιδιών, διεξήχθησαν οντισιόν με παιδιά, από τις οποίες ξεχώρισε η Τάλιθα και εντυπωσίασε τους παραγωγούς.  Η Ουίλσον έκανε ακρόασηεπειδή ήθελε να παίξει τον πρωταγωνιστικό ρόλο, έχοντας παίξει ήδη στην ανταγωνίστρια ταινία Ouija: Η πηγή του κακού. 

Ο Άντονι ΛαΠάλια συμφώνησε να πρωταγωνιστήσει στην ταινία αφού η 14χρονη κόρη του τον άκουσε να μιλάει στο τηλέφωνο για την ταινία και με ενθουσιασμό είπε στον πατέρα της να αναλάβει τον ρόλο. Έχει περιγράψει τον χαρακτήρα του ως «μυστηριώδη, ήσυχο αλλά σκληρό άντρα που θρηνεί τόσο για την απώλεια της κόρης του όσο και για την αναπηρία της γυναίκας του. Τα νεαρά ορφανά που μετακινούνται στο τώρα ερειπωμένο σπίτι τον φοβούνται».  Για να μπει στο πετσί του ρόλου, δεν μίλησε πολύ με τις νεαρές ηθοποιούς στο σετ. Απομάκρυνε σκόπιμα τον εαυτό του από εκείνες, ώστε να μην τον συμπαθούν και πολύ κατά την διάρκεια των γυρισμάτων.

Μουσική
-------

Στις 23 Νοεμβρίου 2016, ο Μπέντζαμιν Βάλφις προσλήφθηκε για να συνθέσει τη μουσική για την ταινία. Η WaterTower Music κυκλοφόρησε το σάουντρακ άλμπουμ στις 4 Αυγούστου 2017.

Κυκλοφορία ταινίας
------------------

Η ταινία είχε αρχικά προγραμματιστεί να κυκλοφορήσει στις 19 Μαΐου 2017, αλλά αναβλήθηκε για τις 11 Αυγούστου 2017. Η ταινία έκανε πρεμιέρα στο Φεστιβάλ Κινηματογράφου του Λος Άντζελες στις 19 Ιουνίου 2017.

Η ταινία κυκλοφόρησε σε Digital HD στις 17 Οκτωβρίου 2017 και σε Blu-ray και DVD στις 24 Οκτωβρίου 2017

Υποδοχή
-------

### Box Office

Η Annabelle: Creation κέρδισε 102.1 εκατομμύρια δολάρια στις Ηνωμένες Πολιτείες και τον Καναδά και 204.4 εκατομμύρια σε άλλες χώρες, συγκεντρώνοντας 306.5 εκατομμύρια δολάρια, ξεπερνώντας τον προϋπολογισμό παραγωγής ύψους 15 εκατομμυρίων δολαρίων. Με την κυκλοφορία της ταινίας, τα έσοδα των ταινιών Του Σύμπαντος Του Καλέσματος ξεπέρασαν τα 1 δισεκατομμύρια δολάρια συνολικά.

Εκτός της Βόρειας Αμερικής, την ταινία υποδέχθηκε θετικά το διεθνές κοινό, όπως φαίνεται και στο box office. Έσπασε πολλά ρεκόρ πρεμιέρας για το είδος τρόμου. Την εβδομάδα πριν από την εγχώρια κυκλοφορία της, η ταινία έκανε το ντεμπούτο της στην πρώτη θέση στην Ιταλία, με 1,1 εκατομμύρια δολάρια.  Κέρδισε 35,4 εκατομμύρια δολάρια το εναρκτήριο Σαββατοκύριακο από 39 αγορές, σηματοδοτώντας το δεύτερο μεγαλύτερο διεθνές άνοιγμα στο Σύμπαν, πίσω από το Κάλεσμα 2. Συνολικά, η ταινία ήταν νούμερο δύο στο διεθνές box office μετά Wolf Warrior 2.  Η ταινία επεκτάθηκε σε 56 αγορές το δεύτερο σαββατοκύριακο της, και βρέθηκε στην πρώτη θέση του παγκόσμιου chart για πρώτη φορά με εκτιμώμενο ποσό 42 εκατομμύρια δολάρια. 

Κατέγραψε το υψηλότερο εναρκτήριο σαββατοκύριακο στο Σύμπαν, σε 26 αγορές και αποτέλεσε τη μεγαλύτερη πρεμιέρα για μια ταινία τρόμου όλων των εποχών στη Σουηδία, την Πολωνία, την Πορτογαλία, την Ινδία, τη Μαλαισία (2,2 εκατομμύρια δολάρια), και το Βιετνάμ. Τα κορυφαία κέρδη προήλθαν από το Μεξικό (8 εκατομμύρια δολάρια), την Κορέα (6,7 εκατομμύρια δολάρια) και την Ινδία (9,8 εκατομμύρια δολάρια). Στη Νότια Κορέα, η ταινία κέρδισε 1,2 εκατομμύρια δολάρια από τις προεπισκοπήσεις της Πέμπτης. 

### Κριτικές

Στον ιστότοπο συλλογής κριτικών Rotten Tomatoes, η ταινία έχει βαθμολογία έγκρισης 71% με βάση 185 κριτικές, με μέση βαθμολογία 6,19 / 10. Η κριτική συναίνεση του ιστότοπου αναφέρει: "Η ταινία Annabelle: Creation προσθέτει ένα άλλο ισχυρό κεφάλαιο στο Σύμπαν Του Καλέσματος - και αποτελεί μία ακόμη απόδειξη ότι οι κούκλες με φρικιαστική εμφάνιση παραμένουν αξιόπιστα τρομακτικές." Το Metacritc έδωσε στην ταινία βαθμολογία 62 από τα 100, με βάση 29 κριτικούς, έχοντας "γενικά ευνοϊκές κριτικές".  Το κοινό που ερωτήθηκε από το CinemaScore έδωσε στην ταινία έναν μέσο βαθμό "B" σε κλίμακα A + έως F, το ίδιο σκορ που κέρδισε και η πρώτη ταινία Annabelle.

Ο Justin Lowe του περιοδικού The Hollywood Reporter χαρακτήρισε την ταινία «τρομερά τρομακτική».  Ο Chris Nashawaty της Entertainment Weekly έδωσε την ταινία βαθμό "C", χαρακτηρίζοντάς την "ένα χτύπημα κλισέ και ανοησίας" και γράφοντας ότι "τίποτα από αυτά δεν θα φαίνεται καινούριο στους θαυμαστές τρόμου". 

| Χρονιά | Βραβείο | Κατηγορία | Υποψήφιοι | Αποτελέσματα |
| --- | --- | --- | --- | --- |
| 2017 | Golden Trailer Awards | Καλύτερη Ταινία Τρόμου | *Annabelle: Creation* | Υποψηφιότητα |
| 2018 | iHorror Awards | Καλύτερο Ριμέικ/Σίκουελ Τρόμου | Ντέιβιντ Φ. Σάντμπεργκ | Νίκη |
| Golden Trailer Awards | Καλύτερο Πόστερ Θρίλερ | New Line Cinema / Concept Art Studios | Υποψηφιότητα |
| MTV Movie & TV Awards | Καλύτερη Φοβισμένη Ερμηνεία | Τάλιθα Μπέιτμαν | Υποψηφιότητα |
| Saturn Awards | Καλύτερη Ταινία Τρόμου | *Annabelle: Creation* | Υποψηφιότητα |

Σίκουελ
-------

Κύριο λήμμα: Annabelle Comes Home
Τον Απρίλιο του 2018, η Warner Bros. ανακοίνωσε την 3η Ιουλίου 2019 ως ημερομηνία κυκλοφορίας για μια νέα ταινία χωρίς τίτλο στο Σύμπαν Του Καλέσματος. Αργότερα εκείνο το μήνα, ανακοινώθηκε ότι η ταινία θα είναι μια τρίτη ταινία Annabelle, με τον τίτλο Annabelle Comes Home, με τον Γκάρι Ντάουμπερμαν ως σκηνοθέτη. Ο Τζέιμς Γουάν και ο Πίτερ Σάφραν συνέθεσαν το έργο. Τον Μάιο του 2019, η ημερομηνία κυκλοφορίας της ταινίας αναθεωρήθηκε στις 26 Ιουνίου 2019.

Παραπομπές
----------

1. 1 2  nmhh.hu/dokumentum/198182/terjesztett\_filmalkotasok\_art\_filmek\_nyilvantartasa.xlsx.
2. ↑  (Αγγλικά) *Internet Movie Database*. www.imdb.com/title/tt5140878/releaseinfo. Ανακτήθηκε στις 9  Απριλίου 2017.
3. ↑  «Annabelle: Creation Is a Potent Prequel» (στα Αγγλικά). Ανακτήθηκε στις 23 Νοεμβρίου 2020.
4. ↑  «Annabelle 2 is in the Works». */Film* (στα Αγγλικά). 19 Οκτωβρίου 2015. Ανακτήθηκε στις 23 Νοεμβρίου 2020.
5. ↑  McNary, Dave· McNary, Dave (22 Μαρτίου 2016). «'Annabelle 2' Draws 'Lights Out' Director David Sandberg». *Variety* (στα Αγγλικά). Ανακτήθηκε στις 23 Νοεμβρίου 2020.
6. ↑  «David Sandberg on the Horror Inspiration Behind 'Annabelle: Creation'». *www.moviefone.com* (στα Αγγλικά). Ανακτήθηκε στις 23 Νοεμβρίου 2020.
7. ↑  «'Annabelle 2' Director Reveals Horror Sequel's Title | Hollywood Reporter». *www.hollywoodreporter.com*. Ανακτήθηκε στις 23 Νοεμβρίου 2020.
8. ↑  «'Annabelle: Creation' Director David F. Sandberg: The Horror News Network Interview». *Horror News Network* (στα Αγγλικά). 7 Αυγούστου 2017. Ανακτήθηκε στις 23 Νοεμβρίου 2020.
9. ↑  «The horror film prodigy behind Lights Out and Annabelle: Creation». *South China Morning Post* (στα Αγγλικά). 6 Αυγούστου 2017. Ανακτήθηκε στις 23 Νοεμβρίου 2020.
10. ↑  «'Annabelle: Creation': The 'true' story of the evil doll star». *web.archive.org*. Αρχειοθετήθηκε από το πρωτότυπο στις 17 Αυγούστου 2017. Ανακτήθηκε στις 23 Νοεμβρίου 2020. CS1 maint: Unfit url (link)
11. ↑  Kroll, Justin· Kroll, Justin (22 Ιουνίου 2016). «'Spectre' Actress Stephanie Sigman to Star in 'Annabelle' Sequel (EXCLUSIVE)». *Variety* (στα Αγγλικά). Ανακτήθηκε στις 23 Νοεμβρίου 2020.
12. ↑  Lincoln, Ross A.· Lincoln, Ross A. (25 Ιουνίου 2016). «Maggie Grace Joins Comedy Heist Pic 'Supercon'; Talitha Bateman Joins 'Annabelle 2'». *Deadline* (στα Αγγλικά). Ανακτήθηκε στις 23 Νοεμβρίου 2020.
13. ↑  «Entertainment Weekly» (στα αγγλικά). *Wikipedia*. 2020-09-13. .
14. ↑  Service, Cindy PearlmanNew York Times News. «Anthony LaPaglia coaxed into taking horror role in 'Creation'». *The Columbus Dispatch* (στα Αγγλικά). Ανακτήθηκε στις 23 Νοεμβρίου 2020. [*νεκρός σύνδεσμος*]
15. ↑  McNary, Dave· McNary, Dave (22 Μαρτίου 2016). «Ben Affleck's Crime Drama 'Live by Night,' 3 More Warner Bros. Films Dated for 2017». *Variety* (στα Αγγλικά). Ανακτήθηκε στις 23 Νοεμβρίου 2020.
16. ↑  «Annabelle: Creation DVD Release Date October 24, 2017». *DVDs Release Dates* (στα Αγγλικά). Ανακτήθηκε στις 23 Νοεμβρίου 2020.
17. ↑  Tartaglione, Nancy (8 Αυγούστου 2017). «China's 'Wolf' Leads Pack; 'Dunkirk' Channels $314M WW; 'Valerian' Crosses $50M Overseas – International Box Office». *Deadline*. Ανακτήθηκε στις 23 Νοεμβρίου 2020.
18. ↑  Tartaglione, Nancy· Tartaglione, Nancy (16 Αυγούστου 2017). «'Wolf' Whistles To $685M; 'Annabelle' Conjures $35M+; 'Spider-Man' Leaps Past $700M WW – International Box Office». *Deadline* (στα Αγγλικά). Ανακτήθηκε στις 23 Νοεμβρίου 2020.
19. ↑  Busch, Anita· Busch, Anita (22 Αυγούστου 2017). «Universal $3B+ As 'Despicable' Franchise Takes Ani Crown; 'Wolf Warrior 2' Bests 'Avatar' Record – Int'l Box Office Final». *Deadline* (στα Αγγλικά). Ανακτήθηκε στις 23 Νοεμβρίου 2020.
20. ↑  Kelley, Seth (20 Αυγούστου 2017). «'Annabelle: Creation' Dethrones China's 'Wolf Warriors II' at International Box Office». *Variety*. Ανακτήθηκε στις 23 Νοεμβρίου 2020.
21. ↑  «Weekend Box Office: 'Annabelle: Creation' Terrifying Competition With $36M-Plus Debut | Hollywood Reporter». *www.hollywoodreporter.com*. Ανακτήθηκε στις 23 Νοεμβρίου 2020.
22. ↑   *Annabelle: Creation*, ανακτήθηκε στις 2020-11-23
23. ↑  «'Annabelle: Creation': Film Review | LAFF 2017 | Hollywood Reporter». *www.hollywoodreporter.com*. Ανακτήθηκε στις 23 Νοεμβρίου 2020.
24. ↑  «'Annabelle: Creation' Is a Mishmash of Clichés and Nonsense: EW Review». *EW.com* (στα Αγγλικά). Ανακτήθηκε στις 23 Νοεμβρίου 2020.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Το Σύμπαν Του Καλέσματος |
| --- |
|  |
| Ταινίες | 

|  |  |
| --- | --- |
| *Το Κάλεσμα* | 
* *Το Κάλεσμα* (2013)
* *Το Κάλεσμα 2* (2016)
* *Το Κάλεσμα 3: Ο Διάβολος με Έβαλε να το Κάνω* (2021)
 |
|  |
| *Annabelle* | 
* *Annabelle* (2014)
* *Annabelle: Creation* (2017)
* *Annabelle Comes Home* (2019)
 |
|  |
| *Η Καλόγρια* | 
* *Η Καλόγρια* (2018)
* *Η Καλόγρια II* (2023)
 |
|  |
| Άλλα | 
* *Η Κατάρα Της Γιορόνα* (2019)
 |
|  |
| Μικρού μήκους | 
* *The Nurse* (2017)
* *Blund's Lullaby* (2017)
 |

 |
|  |
| Σχετικά | 
* Άναμπελ (κούκλα)
* Εντ και Λορέιν Γουόρεν
 |
|  |
| 
* Κατηγορία **Κατηγορία**
 |

 |